Սմբատի	զգացումները	շուտով	սկսեցին	բթանալ	թմրեցուցիչ	գարեջրի	ազդեցությամբ: Մի	պահ	նրա	աչքերից	հեռացավ այն	սև	ուրվականը, որին	համարում	էր	իր	անհաջող	սկսված	ու	դժբախտ	շարունակվող	ամուսնական	կյանքը: Մոռացավ նաև	Արշակին: Արժե՞	միթե	մտածել	նրա	մասին: Կվատնի	փողերն	ու	վաղ	թե	ուշ	կվերադառնա	տուն: Ինչ	ասել	է եղբայրական	սեր, եթե	ոչ	մի	հին	նախապաշարում: Նույնն	է	և	որդիական	սերը: Բոլորը	դատարկ, անիմաստ	զգացումներ են, որ	մարդիկ	արվեստականորեն	զարգացրել	են	իրենց	մեջ	դեռ	վայրենության	դարերում: Այո՛, կեղծ	են	բոլոր արյունակցական	զգացումները, ինչպես	կեղծ	է	առհասարակ	մարդկային	զգացումների	իննսուն	տոկոսը: Միայն	մի զգացում	է	արմատական, անկեղծ, բնածին	և	անջնջելի — եսասիրությունը: Հեռո՜ւ	նախապաշարումներ, պետք	է	եսամոլ լինել: Սպասավո՛ր, գարեջուր: Այս	լավ	չէ, ուրիշը	բեր, բե՛ր	և	մի	բաժակ	կոնյակ, բե՛ր	երկրորդը, երրորդը: